പൊലീസുകാരനെ ആക്രമിക്കാന് ശ്രമിച്ച കേസ് യുവാവിന് 20 വര്ഷം തടവും പിഴയും കോട്ടയം: വധശ്രമക്കേസില് അറസ്റ്റ് ചെയ്യാനെത്തിയ പൊലീസുകാരനെ ആക്രമിച്ച കേസില് യുവാവിന് 20 വര്ഷം തടവും 75,000 രൂപ പിഴയും. ഉല്ലല ഓണിശ്ശേരി ലക്ഷം വീട് കോളനിയില് അഖിലിന് ലങ്കോനാണ് അഡീഷനല് സെഷന്സ് ജഡ്ജി ജോണ്സണ് ജോണ് ശിക്ഷ വിധിച്ചത്. വൈക്കം പൊലീസ് സ്റ്റേഷനിലെ സീനിയര് സിവില് പൊലീസ് ഓഫിസര് സി.ടി.റെജിമോനെയാണ് ആക്രമിച്ചത്. വൈക്കം സിഐ ആയിരുന്ന എസ്.പ്രദീപാണ് കുറ്റപത്രം സമര്പ്പിച്ചത്. 15 സാക്ഷികളെ വിസ്തരിച്ചു. 4 തൊണ്ടിമുതലുകളും ഹാജരാക്കി. 2012 ഒക്ടോബര് ആറിനാണ് സംഭവം. വധശ്രമക്കേസില് അഖിലിനെ അറസ്റ്റ് ചെയ്യാന് തലയാഴം കൂവം ഭാഗത്തുള്ള വീട്ടില് റെജിമോന് ഉള്പ്പെടെ പൊലീസ് സംഘം എത്തി. പൊലീസിനെ കണ്ട അഖില് ഓടി. റെജിമോന് പിന്നാലെ ഓടി. ഇതിനിടെ പാടശേഖരത്തില് കുത്തി നിര്ത്തിയിരുന്ന മരക്കൊമ്ബ് ഊരി റെജിമോനെ അഖില് അടിക്കുകയായിരുന്നു. റെജിമോന്റെ ദേഹത്തു കയറിയിരുന്ന് കണ്ണുകളില് വിരല് കുത്തി ഇറക്കി. തൊണ്ടക്കുഴിയില് കൈമുട്ട് അമര്ത്തി ശ്വാസം മുട്ടിച്ച് കൊല്ലാന് ശ്രമിച്ചു. നെഞ്ചില് കടിച്ചു മുറിച്ചു. പിന്നാലെ എത്തിയ പൊലീസ് സംഘമാണ് റെജിയെ രക്ഷിച്ചത്. പരുക്കേറ്റ റെജിമോന് മെഡിക്കല് കോളജ് ആശുപത്രിയില് ചികിത്സയിലായിരുന്നു. അഖിലിനെതിരെ വിവിധ സ്റ്റേഷനുകളിലായി കൊലപാതകം, കൊലപാതകശ്രമം, മോഷണം തുടങ്ങി 26 കേസുകളുണ്ട്.